b'\n_START_ARTICLE_\nJeravnan piiri\n_START_PARAGRAPH_\nJeravnan piiri (ven. \xd0\x95\xd1\x80\xd0\xb0\xd0\xb2\xd0\xbd\xd0\xb8\xd0\xbd\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Jeravninski raion, burjaatiksi \xd0\xaf\xd1\x80\xd1\x83\xd1\x83\xd0\xbd\xd1\x8b\xd0\xbd \xd0\xb0\xd0\xb9\xd0\xbc\xd0\xb0\xd0\xb3, Jaruunyn aimag) on kunnallinen itsehallintoalue Burjatian tasavallassa Ven\xc3\xa4j\xc3\xa4ll\xc3\xa4. Vuonna 1927 perustetun piirin pinta-ala on 25\xc2\xa0600 neli\xc3\xb6kilometri\xc3\xa4. Asukkaita on 18\xc2\xa0600 henke\xc3\xa4 (vuonna 2009)._NEWLINE_Jeravnan piiri sijaitsee Burjatian it\xc3\xa4osassa. Pohjoisessa se rajoittuu Bauntin evenkil\xc3\xa4iseen piiriin, id\xc3\xa4ss\xc3\xa4 ja kaakossa Taka-Baikalian aluepiiriin, lounaassa Ki\xc5\xbeingan ja l\xc3\xa4nness\xc3\xa4 Horin piireihin._NEWLINE_Piirin alue k\xc3\xa4sitt\xc3\xa4\xc3\xa4 Vitimin yl\xc3\xa4tasangon etel\xc3\xa4osan Baikalin ja Lenan vedenjakajalla. Siihen kuuluu Jeravnan kattilalaakso sek\xc3\xa4 Vitimin, Udan ja Kondan jokilaaksot. Koillisessa alue rajoittuu Jablonovyivuoristoon, etel\xc3\xa4ss\xc3\xa4 Tsagan-Hurtei -harjanteeseen ja l\xc3\xa4nness\xc3\xa4 Selengan tasankoon. Seudulla on lukuisia j\xc3\xa4rvi\xc3\xa4. Niist\xc3\xa4 suurimmat ovat Bol\xc5\xa1aja Jeravna, Malaja Jeravna ja Sosnovskoje._NEWLINE_Piiriin kuuluu 14 maalaiskuntaa: Egitui (keskuspaikka Mo\xc5\xbeaika) Gunda, Isinga, Komsomolskoje, Konda (Telemba), Ozernyi, \xc5\xa0iringa, Sosnovo-Ozjorskoje, Tselinnyi, Tuldun, Tu\xc5\xbeinka, Uldurga, Ulhasaa (Gonda) ja Ust-Egita. Hallinnollinen keskus on Sosnovo-Ozjorskojen kyl\xc3\xa4, josta on 297 kilometri\xc3\xa4 tasavallan p\xc3\xa4\xc3\xa4kaupunkiin Ulan-Udeen. Asutuskeskuksia on yhteens\xc3\xa4 22._NEWLINE_Asukkaista 54\xc2\xa0% on burjaatteja ja 44\xc2\xa0% ven\xc3\xa4l\xc3\xa4isi\xc3\xa4. Yli 35\xc2\xa0% v\xc3\xa4est\xc3\xb6st\xc3\xa4 asuu piirikeskuksessa Sosnovo-Ozjorskojessa._NEWLINE_Seudulla on elintarvike- ja kaivosteollisuutta. Maatalous on erikoistunut hevosten ja lampaiden kasvatukseen sek\xc3\xa4 maidon ja lihan tuotantoon._NEWLINE_Sosnovo-Ozjorskojessa on ammattikoulu, lasten taidekoulu ja Tsyren\xc5\xbeap Sampiloville omistettu taidegalleria. Kulttuurilaitosten yhteydess\xc3\xa4 toimii kaksi kansanteatteria ja nelj\xc3\xa4 folkloreyhtyett\xc3\xa4. Piiriss\xc3\xa4 sijaitsee vuonna 1820 perustettu Egituin buddhalaisluostari, jossa s\xc3\xa4ilytet\xc3\xa4\xc3\xa4n ainutlaatuista Buddhan patsasta. Sosnovo-Ozjorskojessa on pieni hotelli. Sosnovoje-j\xc3\xa4rven rannalle rakennetaan matkailukeskusta._NEWLINE_Paikallislehten\xc3\xa4 ilmestyy Jaruuna (\xe2\x80\x9dJeravna\xe2\x80\x9d).'